Sólymos, László, minister životného prostredia SR (2016-10-20):
Ďakujem pekne za otázku. Pán poslanec, môžem vás ubezpečiť, že environmentálna záťaž Bratislava – Vrakuňa, Vrakuňská cesta a skládka Chemických závodov Juraja Dimitrova patrí medzi najvyššie priority ministerstva životného prostredia v rámci riešenia sanácie environmentálnych záťaží. Tvrdenie, že zo skládky uniká 440 jedovatých látok, sa ale nezakladá na pravde. Na základe výsledkov prieskumných prác ide o niekoľko látok. Nie je pravda, že ohrozujú vodárenské zdroje situované, tak, tak ako sa to podáva, na Žitnom ostrove. Tieto zdroje sú natoľko vzdialené, že najbližších desať rokov nehrozí ich poškodenie. Ohrozené sú podzemné vody severozápadnej časti Žitného ostrova, kontaminačný mrak má dĺžku približne 5 km od skládky. Obyvatelia dotknutých oblastí sú informovaní o riziku používať vodu zo studní na pitie a na polievanie. Okresný úrad Bratislava, odbor starostlivosti o životné prostredie, vydal 6. septembra 2016 rozhodnutie o ukončení konaní týkajúce sa určovania povinnej osoby pre túto environmentálnu záťaž. Rozhodnutie nadobudlo právoplatnosť dňa 11. októbra, pred týždňom, a Ministerstvu životného prostredia bolo doručené dňa 13. októbra. Sekcia geológie a prírodných zdrojov pripravila materiál do vlády, ktorý sa týka 12 lokalít, kde bolo zastavené konanie o určenie povinnej osoby, jednou z lokalít spomínaná skládka vo Vrakuni. Tento materiál sa po pripomienkovom konaní dostane na vládu. Po jeho odsúhlasení ministerstvo životného prostredia predloží na schválenie Okresnému úradu Bratislava plán prác na odstránenie tejto environmentálnej záťaže. Ten bude vychádzať z podrobného projektu sanácie. Proces schvaľovania plánu práce trvá podľa zákona približne 60 dní. Plán prác v súčasnosti spracováva pre ministerstvo Slovenská agentúra životného prostredia. Tento rok ministerstvo zabezpečilo zo svojej rozpočtovej kapitoly vypracovanie niekoľkých dôležitých dokumentov. Jedným z nich je projekt sanácie predmetnej environmentálnej záťaže, ktorý obsahuje podrobný opis geologických a stavebných prác potrebných pre sanáciu environmentálnej záťaže enkapsuláciou prostredníctvom podzemnej nepriepustnej bariéry, podrobný rozpočet, harmonogram a technickú dokumentáciu pre stavebné konanie. Ďalším je modelovanie prúdenia podzemných vôd pre potreby sanácie. Ide o podrobný matematický model prúdenia podzemných vôd pre potreby projektu sanácie. Model obsahuje podrobný opis geologických a hydrogeologických pomerov pred sanáciou a po jej ukončení. Rovnako ministerstvo zabezpečilo dva nezávislé oponentské posudky na projekt sanácie. Podrobný projekt sanácie bude podkladom pre verejné obstarávanie. Odhadujeme, že proces verejného obstarávania bude trvať minimálne päť mesiacov, poznajúc stav, jako sa to u nás chodí alebo jako to u nás chodí. Predpokladaná cena sanácie je približne 20 až 25 mil. eur. Po doriešení problému so štátnou pomocou na úrovni Európskej komisie, keďže sa idú sanovať aj súkromné pozemky, sekcia geológie a prírodných zdrojov ministerstva podá žiadosť o nenávratný finančný príspevok z Operačného programu Kvalita životného prostredia na realizáciu projektu, na realizáciu projektu sanácia environmentálnej záťaže. Ministerstvo zároveň dalo žiadosť na stavebný úrad vo Vrakuni o dočasnú stavebnú uzáveru na dotknutých pozemkoch. Po vyriešení všetkých procedurálnych vecí sa bude môcť začať so samotnou prácou a so samotnou sanáciou. Odhadovaný termín začatia prác je druhý polrok budúceho roka v závislosti od dĺžky procesu verejného obstarávania. Ďakujem pekne.